Asset Buyout Partners (ABP), sum Stavanger-felagið HitecVision eigur, hevur keypt útgerðarstøðina Mongstad frá svenska EQT, skrivar felagið í tíðindaskrivi sambært norskum miðlum. Keypið er tó treytað av góðkenning frá kappingarmyndugleikunum. Sambært Dagens Næringsliv er keypsprísurin fýra miljardir norskar krónur. Sjálvir eru partarnir samdir um ikki at almannakunngera kostnaðin. –Keypið av Mongstad Group er eitt týðandi stig í langtíðarætlanini hjá ABP. Tað styrkir støðu og kappingarevnini hjá felagnum at eiga og vera til staðar á tveimum av teimum týdningarmestu útgerðarstøðunum hjá olju- og gassídnaðinum í Norra, sigur William Wittusen í Asset Buyout Partners, sum er dótturfelag hjá HitecVision í Stavanger, í tíðindaskrivi. Mongstad Group eigur anlegg og ognir á Mongstad og Dusavik, tveimum av teimum størstu útgerðarstøðunum í Norra, sum veita 30 olju- og gassøkjum í Norðsjónum tænastur av ymsum slag.